האיש במצודה הרמה (סדרת טלוויזיה)

רקע

הסדרה מתרחשת בשנות ה-60, כעשרים שנה לאחר מלחמת העולם השנייה. בעשורים שלפני המלחמה ארצות הברית הייתה מצויה בעיצומו של השפל הגדול, כאשר בעלילת הסדרה הוא כנראה היה חריף עוד יותר. במהלך במלחמה, השתלטה גרמניה הנאצית על רוב אירופה ואפריקה, וברית המועצות חדלה מלהתקיים (וב-1949 יוסיף סטלין אף הוצא להורג). במקביל השתלטה יפן על חלקים נרחבים מיבשת אסיה. בהמשך, יצאו גרמניה ויפן למלחמה מול ארצות הברית, כאשר זו בשנת 1947 נכנעת לבסוף, לא לפני שוושינגטון הבירה הושמדה על ידי הגרמנים באמצעות נשק גרעיני.
לאחר הכניעה שטחי מזרח ארצות הברית, לרבות החוף, הדרום, ניו אינגלנד והמערב התיכון, עברו לחסות גרמנית ובמקום הוקמה מדינת בובות בשם "הרייך הנאצי הגדול" (הידוע גם בשם "הרייך האמריקאי"). בעוד מיעוט קטן מהאוכלוסייה מקיים פעילות מחתרתית כנגד המשטר החדש, נראה שמרבית האוכלוסייה מקבלת אותו בהשלמה וחלקה אף באהדה, כאשר אוכלוסייה אמריקאית מקומית מאיישת את עיקר הסמכויות השלטוניות. בחברה האמריקאית מוטמעים עקרונות האידאולוגיה הנאצית באמצעות מערכת ענפה של חינוך ותעמולה, ההיטלר יוגנד היא תנועת נוער פופולרית, ויהודים ונכים מושמדים במחנות השמדה, עיר הבירה החדשה היא ניו יורק, ואת קו הרקיע של העיר מעטר גורד שחקים חדש ועצום בגודלו המשמש את מוסדות השלטון של המשטר החדש כמו גם את מטה האס-אס. פסל החירות עובר שיפוץ במסגרתו היד המניפה את לפיד החירות הופכת ליד המצדיעה במועל יד.
לאורך החוף המערבי מקימה הקיסרות היפנית מדינת בובות משלה בשם "המדינות הפסיפיות היפניות". בניגוד למזרח האמריקאי המונהג במידה רבה על ידי אוכלוסייה אמריקאית מקומית, המערב קולט אליו בשנים שלאחר המלחמה מהגרים יפנים רבים, אשר ממלאים את רוב משרות השלטון, השיטור והצבא. בירת המדינה היא סן פרנסיסקו, באזורים רבים האוכלוסייה האמריקאית מהווה מיעוט בפני היפנים, והתרבות היפנית נחשבת לנעלה לעומת זו האמריקאית. באותה העת נשאר אזור הרי הרוקי כטריטוריה נייטרלית המהווה אזור חיץ בין המזרח למערב. באזור הנייטרלי שמרכזו העיירה קאנון סיטי שבקולורדו, שוכנת אוכלוסייה דלילה ומגוונת הכוללת גם אחיזה גדולה של אנשי מחתרת הפועלים נגד גרמניה ויפן. החוק באזור הנייטרלי עמום ולא חד משמעי, והמקום סובל מאנרכיה כללית.
ההתייחסות לשאר העולם שמחוץ לארצות הברית במסגרת הסדרה היא דלה, אך ידוע שיבשת אפריקה משועבדת לגרמנים, שהיפנים שולטים ברוב אסיה, ושאמריקה הדרומית חופשית יחסית. ברלין עוברת בנייה מקיפה מחדש בהתאם לפרויקט חידוש פני העיר של "בירת העולם גרמאניה", לפי תכנונו של האדריכל אלברט שפר. העיר מתהדרת במראה מודרני הכולל גם בנייה מונמנטלית בהתאם לעקרונות האדריכלות הנאצית, כאשר במרכז גולת הכותרת עומד "בית העם" (Volkshalle) - פנתיאון מגלומני המתנשא לגובה של כמאתיים מטר. העולם בניצוחה של גרמניה חווה חדשנות טכנולוגית נרחבת ושגשוג, כאשר הדברים מתבטאים בשיגור חלליות לחלל על ידי הנאצים, במוצרים חדשים הנכנסים לשוק כגון הטלוויזיה וביכולות תעופה מתקדמות ויוצאות דופן.
על האימפריה הנאצית ושלוחותיה חולש הפיהרר אדולף היטלר, ממעונו שבאלפים האוסטריים, אם כי לא ברורה מידת השפעתו לנוכח גילו המבוגר וספוקלציות על מצבו הבריאותי המעורער. על רקע זה מתחילים להתפתח ניצנים ראשונים של מאבקי ירושה בין בכירים נאצים שונים השואפים לרשת את כיסאו ואף לחסלו. במקביל מתפתח וויכוח פנימי בהנהגה הגרמנית באשר לעתיד היחסים עם יפן. בעוד היטלר ונאמניו מבקשים לשמר את הברית עם יפן והאחיזה המשותפת עם היפנים בשליטה על העולם, רבים קוראים לפתיחה במלחמת עולם שלישית לשם השגת שליטה גרמנית על העולם כולו. מכל מקום, בדומה למלחמה הקרה ששררה בין שתי מעצמות העל לאחר מלחמת העולם השנייה, כך גם בעלילה שבסרט שררו מתיחות ומאבק קר בין גרמניה ליפן. עם זאת, רק לגרמניה היה נשק גרעיני, והסברה המקובלת ביפן הייתה שבמקרה של מלחמה בין המדינות, יפן תובס במהירות.

העונה הראשונה

ג'וליאנה קריין היא תושבת סן פרנסיסקו, בירת "המדינות הפסיפיות היפניות" במערב, שאחותה למחצה טרודי נרצחה לעיניה על ידי המשטרה החשאית היפנית. בעודה גוססת, טרודי מסרה לג'וליאנה סרט ובו מה שנראה כצילומי וידאו פיקטיביים המציגים היסטוריה חלופית בה מתוארים ניצחון בעלות הברית במלחמת העולם השנייה ותבוסתן של גרמניה ויפן. הסרט נקרא "יסתבל החגב" והם חלק מסדרת סרטים דומים שהסברה המקובלת אצל הפקידות הנאצית הייתה שהם נוצרו על ידי אדם המכונה "האיש במצודה הרמה". ג'וליאנה מאמינה שהסרטים מציגים אירועי מציאות חלופית שמהווים חלק מאמת גדולה יותר על הדרך שבה העולם צריך להתנהל; בן זוגה, פרנק פרינק, מאמין שהסרטים נוצרו כפרי דמיונו הפורה של יוצרם מסיבותיו שלו ושאין להם שום קשר לאירועי החיים האמתיים. ג'וליאנה מגלה שאחותה המנוחה טרודי הייתה בדרכה לקחת את הסרטים לקולורדו שבאזור החיץ הנייטרלי, "מדינות הרי הרוקי", בדרכה לפגוש מישהו. ג'וליאנה מחליטה לצאת לשם במקומה על מנת לגלות את טיב המשימה שטרודי נטלה על עצמה. בהגיעה לקולורדו, ג'וליאנה פוגשת את ג'ו בלייק.
ג'ו בלייק הוא תושב ניו יורק, נשוי ואב צעיר לילד, העובד בשירות האס-אס. הוא נשלח למשימת הסתננות לשורות המחתרת בניו יורק, ולאחר שהוא מצטרף אליה, הוא מקבל מראשי המחתרת הוראה להעביר משלוח סודי במשאית בנסיעה מניו יורק לקאנון סיטי שבקולורדו. בעיירה קאנון סיטי הוא מגלה שבמשאית נמצא עותק של הסרט "יסתבל החגב". מאוחר יותר הוא נכנס למסעדה בעיירה ומתיידד עם ג'וליאנה, הממתינה שם בתקווה לפגוש את האיש שטרודי הייתה אמורה לפגוש. בינתיים, בניו יורק, מספר אנשי מחתרת נלכדים ומעונים על ידי הנאצים, בצוות שמונהג בידי אוברגרופנפיהרר ג'ון סמית', ממפקדי האס-אס בשטחי מזרח ארצות הברית. סמית' הוא גם מפקדו האישי של ג'ו בלייק, ובימים הבאים ניסה לשמור על קשר איתו ולעקוב אחר התמשכות משימתו של ג'ו. בקאנון סיטי, ג'ו וג'וליאנה מתיידדים, דבר המביא את ג'ו לערער על נאמנותו למפקדיו ולמדינתו. הוא עוזר לג'וליאנה ליצור קשר עם אנשי המחתרת בקאנון סיטי, תוך כדי שהם נאלצים להתמודד עם סוכנים נאציים המנסים לפגוע בהם. לבסוף, ג'ו חוזר לניו יורק וג'וליאנה חוזרת לסן פרנסיסקו.
בכל אותו הזמן, היה בן זוגה של ג'וליאנה, פרנק, תושב סן פרנסיסקו העובד למחייתו במפעל לייצור כלי נשק, מודאג מהיעדרה, כאשר הוא אינו יודע על יציאתה לקאנון סיטי ומעורבותה במחתרת. לאחר מספר ימים אנשי הקמפייטאי, המשטרה החשאית של יפן, עצרו את פרנק והחלו לחקור אותו על היעדרה של ג'וליאנה, בת זוגו. היפנים חשפו בפני פרנק שהם מודעים להיותו יהודי, ובמקביל הוציאו להורג את כמה מבני משפחתו עקב יהדותם. לבסוף, לאחר שחקירתו לא העלתה דבר, חס עליו ראש הקמפייטאי, המפקח קידו, ושיחררו לנפשו על אף יהדותו. מתוך רגשות נקם על החוויה שעבר, החליט פרנק לנצל את ביקורו הקרב של יורש העצר היפני בסן פרנסיסקו ולהתנקש בו. רגע לפני ששלף את אקדחו, יורש העצר נורה לפתע מכיוון אחר ללא שום מעשה מצדו של פרנק. מבוהל, הוא נמלט מהמקום חזרה לביתו, ולאחר זמן קצר נפגש שם עם ג'וליאנה, אחרי שהספיקה לחזור מקאנון סיטי לסן פרנסיסקו. בשבועות הבאים העביר המפקח קידו זמן רב ומאמצים רבים בניסיון לעלות אחר עקבותיו של היורה שניסה להתנקש ביורש העצר.
נובוסוקה טאגומי הוא פקיד ממשלתי יפני בסן פרנסיסקו הנפגש בחשאי עם פקיד נאצי בשם רודולף וגנר, הנוסע בעצמו בחשאי תחת זהות בדויה כאיש עסקים שוודי בשם ויקטור באיינס. השניים מודאגים לחשש מוואקום אפשרי שיווצר אם ימות היטלר או יודח מהשלטון. וגנר מסביר כי יורשו של היטלר מבקש להשתמש בנשק הגרעיני שברשות הגרמנים נגד יפן, דבר העלול לדרדר את העולם למלחמת עולם שלישית. לפיכך הוא שואף להבריח לשלטונות ביפן דרכו של טאגומי את תוכניות הנשק הגרעיני של גרמניה, בתקווה שפיתוח נשק כזה מצד היפנים ייצור מאזן אימה שיישמר את המלחמה הקרה וימנע עימות צבאי בין המדינות.
עם חזרתו של ג'ו מהרי הרוקי לניו יורק, הוא נפגש עם מפקדו ג'ון סמית' וסיפר לו על התארגנויות המחתרת באזור הנייטרלי. עם זאת, הוא נמנע מלספר על קשריו עם ג'וליאנה, חברתו. סמית', מאוכזב ממה שראה ככישלון משימתו של ג'ו, הזמינו לארוחה משפחתית בביתו ביום המחרת, חג "יום הניצחון" (יום כניעת ארצות הברית לגרמניה ויפן). ביום החג, נסע ג'ו יחד עם סמית' להביא מנמל התעופה אורח נוסף לארוחה - רודולף וגנר, חבר ותיק של סמית', אשר נחת בדיוק מטיסה שהגיעה מסן פרנסיסקו, לאחר משימתו הסודית שם. ג'ו, בסיור שערך לו בנו הבכור של סמית' בביתם, מגלה במשרדו של סמית' חוברת עליה כתוב "יסתבל החגב", הכתובת אותה מצא על גבי הסרט שהעביר מוקדם יותר לקאנון סיטי. במקביל, בשיחותיו של סמית' עם וגנר, סמית' מתחיל לחשוד בכוונותיו של וגנר ובאופי משימתו העלומה בסן פרנסיסקו. לבסוף, בעצת ג'ו, הסגיר סמית' את וגנר לחקירת האס-אס, רגע לפני שוגנר היה אמור לעלות על טיסה לברלין. באותו הערב נשאר ג'ו ללון בביתו של סמית', ובלילה מתוך סקרנותו החליט לרדת למשרדו של סמית' כדי לבדוק את תוכנה של החוברת "יסתבל החגב". ג'ו מצא את החוברת ריקה, לא לפני שסמית' התעורר וגילה אותו במשרדו. ג'ו הועבר לחקירה, כאשר סמית' רואה בו כמי שבגד והפר את אמונו במפקדו. בחקירתו מספר ג'ו על קשריו עם ג'וליאנה, וסמית' החליט לתת לו משימה חדשה בה יוכיח את חזרתו למוטב. הוא הורה עליו לנסוע לסן פרנסיסקו, למצוא את ג'וליאנה ולנצל את הידידות ביניהם כדי לחדור מחדש לשורות המחתרת, ולהשיג סרט חדש של "יסתבל החגב", סרט שאמור היה להיות ברשות המחתרת. במקרה וייכשל או יסרב לבצע את המשימה, הוא וג'וליאנה יוצאו להורג.
בסן פרנסיסקו, פרנק פוגש את בת זוגו, ג'וליאנה, לאחר חזרתה מקאנון סיטי. פרנק מנסה לחזור לשגרת חייו, וכאשר הוא מגלה על מעשיה של ג'וליאנה בקאנון סיטי ובפרט הידידות שנוצרה בינה לבין ג'ו, הוא כועס וחש נבגד. ג'וליאנה מנסה לשקם את יחסיה עם פרנק, ובמקביל נשלחת על ידי המחתרת להסתנן למבנה המשטרה החשאית, שם היא התקבלה לעבודה כמשרתת במשרדו של שר המסחר נובוסוקה טאגומי.
בסן פרנסיסקו פוגשת ג'וליאנה את ג'ו שהגיע מניו יורק, ויחד עם חברי מחתרת נוספים הם מנסים להשיג את הסרט החדש של "יסתבל החגב". כשהסרט ברשותם הם נמלטים מאנשי המשטרה החשאית, אך לבסוף הם נתפסים על ידי מאפיה מקומית, אשר משחררת אותם רק בעזרת כסף כופר שהעביר פרנק, בן זוגה של ג'וליאנה. בין לבין, פרנק וג'וליאנה ישבו לצפות בתוכן הסרט. כשהם מצפים לצפות בהיסטוריה אלטרנטיבית בה ארצות הברית חופשית ומדינות הציר הובסו, הם מגלים וידאו מחריד של פיצוץ גרעיני. לאחר הפיצוץ הם רואים את מי שנראה כפרנק מוצא בסרט להורג על ידי מי שנראה כלא אחר מאשר ג'ו. מיד לאחר מכן נכנס ג'ו לאולם, ולאחר תגרה אלימה בינו לבין פרנק הוא הצליח להשיג לידיו את הסרט ולהימלט מהמקום אל השגרירות הנאצית, שם מצא מחסה. לאחר שהייה קצרה במקום, חש ג'ו שגורמים נאצים העוינים את מפקדו סמית' מנסים ללכוד אותו. הוא נמלט מבניין השגרירות ופגש מחוצה לו את ג'וליאנה. ג'וליאנה נשלחה על ידי חברי המחתרת לאזור השגרירות כדי לפגוש את ג'ו ולפתות את אותו להגיע לאזור נמל סן פרנסיסקו, שם יוכלו אנשי המחתרת לחסל את ג'ו ולקחת ממנו את הסרט בחזרה אליהם. לבסוף ג'ו מצליח בעצת ג'וליאנה לחמוק מהמארב של אנשי המחתרת, ולעלות על ספינה למקסיקו.
המפקח קידו, מפקד המשטרה החשאית, לאחר מאמצים רבים, מצליח לאתר לבסוף את היורה האמיתי ביורש העצר היפני. היורה הוא סוכן נאצי שניסה באמצעות התנקשות ביורש העצר (על ידי רובה צלפים) להצית מלחמת עולם שלישית ובכך למלא את רצונם של החוגים המיליטריסטיים בגרמניה המתנגדים להיטלר. קידו מחליט שלא לחשוף שגרמני הוא זה שירה ביורש העצר, על מנת למנוע הידרדרות למלחמה. לבסוף הוא מחליט לחסל את הנאצי בעצמו.
בניו יורק מגיע לביקור ריינהרד היידריך, מבכירי המשטר הנאצי בגרמניה. היידריך מבקר את רודולף ונגר במעצרו במטה האס-אס, שם הוא משכנע אותו לנסוע לברלין כדי להיפגש עם אדולף היטלר ולחסלו. וגנר, החש ייסורי מצפון על מעשיו הנפשעים במלחמת העולם השנייה, מסכים. בכך רתם היידריך את וגנר לתוכניתו להדיח את היטלר מהשלטון, להשתלט על גרמניה ולהביא למלחמה בינה לבין יפן. וגנר נוחת בברלין לאחר טיסה טרנס-אטלנטית, ונוסע משם למעונו של היטלר השוכן בטירה גדולה באלפים האוסטריים. הוא מגלה שם את היטלר צופה להנאתו בסרט המציג היסטוריה אלטרנטיבית בה גרמניה הפסידה, סרט הנראה כחלק מסרטי "יסתבל החגב". היטלר מזמין את וגנר להצטרף אליו, מסביר לו שיש ברשותו עוד סרטים רבים כאלו, ואומר לו שהוא צופה בהם לעיתים קרובות ו"לומד מהם דברים חדשים". לא מבין את מה שעיניו רואות, וגנר מתקרב אל היטלר ושולף אקדח כדי להורגו, אך לבסוף מתחרט ומחליט להתאבד מול היטלר. באזור ניו יורק, מנסה ריינהרד היידריך לגייס את סמית' באיום רובה לתוכניתו למהפכה, אך ברגע האחרון משתלט סמית' על היידריך, ומתברר שהתוכנית לחסל את היטלר בגרמניה כשלה.
בסן פרנסיסקו נובוסוקה טאגומי מזועזע, לאחר ששמע שההנהגה הצבאית ביפן מתכוונת להשתמש בתוכניות הנשק הגרעיני שהגיעו לידיה מרודלוף וגנר לצורך פתיחה במלחמה גרעינית מול גרמניה, ולא לשם יצירת מאזן אימה כלפיה, כמו שוגנר וטאגומי ציפו שיקרה. הוא יוצא ממשרדו אל הרחוב, שם הוא מתיישב על ספסל. לאחר מחשבה ממושכת במעין מדיטציה, נראה שהוא מצליח לצפות בסן פרנסיסקו האמיתית של שנות השישים. דגלי ארצות הברית של אמריקה מתנוססים בגאווה, ג'ון קנדי הוא נשיא ארצות הברית, ברקע מוזיקה אמריקאית והרחובות שוקקי חיים.

העונה השנייה

פרנק פרינק מחליט לנטוש את דעותיו הפציפיסטיות ובוחר להיות לחבר במחתרת האמריקאית. הוא נוטל חלק במתקפת טרור מוצלחת נגד בניין הפיקוד המרכזי של ממשלת המדינות הפסיפיות בדאונטאון של סן פרנסיסקו. במתקפה נהרגים בכירים רבים מהצבא היפני והפקידות הבכירה.
ג'וליאנה קריין מבקשת מקלט ברייך הנאצי בשגרירות שלהם בסן פרנסיסקו, כדי שתוכל להימלט מהחיילים היפנים שמאשימים אותה לפחות ברצח אחד.
ג'ון סמית' שרואה אותה מבין שבקשתה לא תאושר ונכנס לחדר התשאול ומבטיח לערוב לה ובכך מאפשר לה לקבל מקלט ולהגיע לניו יורק, ללא ידיעתו של בלייק.
ג'ו בלייק עצמו מגלה שהוא נולד חלק מתוכנית לבנסבורן וכי הוא בנו הביולוגי היחיד של מרטין האוסמן, בכיר נאצי בברלין. הוא מתפייס עם אביו והופך לאיש השני בחשיבותו בלשכת הקנצלר לאחר מותו של אדולף היטלר. מנהיגות המפלגה הנאצית ממנה את האוסמן לממלא מקום הקנצלר.
מות היטלר מתגלה על ידי מרגלים יפנים והאוסמן מכריז בטלוויזיה שסוכנים יפנים התנקשו בחייו של הפיהרר וכי הם יובאו למשפט בכל אמצעי אפשרי, לרבות מלחמה. ג'ון סמית הוא הבכיר הנאצי היחיד שחושד בטבעה של ההכרזה הפתאומית. כדי להגיע לחקר העניין הוא מתשאל את ריינהרד היידריך שחושף קנוניה רחבה להוביל לתקיפה גרעינית על העיר טוקיו, להרוג את הקיסר ולשעבד את היפנים למשטר הנאצי. יחד עם ראיות רבות בידיו לכך הוא נוסע לברלין לפגוש את היינריך הימלר. משהדבר נודע לו הימלר יוצא בזעם עם סמית אל לשכת הקנצלר ועוצר את האוסמן ואת ג'ון בלייק באשמת בגידה והתנקשות בהיטלר. לאחר מכן יוצא הימלר אל היכל העם ונואם בפני הנוכחים. הוא מספר על הקנוניה של האוסמן ועל חלקו של ג'ון סמית בחשיפתה.
הימלר וסמית חוגגים יחד את תחילתו של עידן של שלום בין גרמניה ליפן. ג'וליאנה קריין נמצאת בניו יורק ונראה שטרודי חיה (בהצצה אל מציאות חלופית אפשרית). במרתפים כלשהם, ג'ון סמית מקבל גישה לחדר מלא בסרטוני וידאו שבהם צפה היטלר לפני מותו.

העונה השלישית

פרק זה לוקה בחסר. אנא תרמו לוויקיפדיה והשלימו אותו.

העונה השנייה

פרק זה לוקה בחסר. אנא תרמו לוויקיפדיה והשלימו אותו.

העונה השלישית

פרק זה לוקה בחסר. אנא תרמו לוויקיפדיה והשלימו אותו.